**KAIŠIADORIŲ RAJONO SAVIVALDYBĖS 2023 METŲ ŠVIETIMO PAŽANGOS ATASKAITA**

Kaišiadorių rajono savivaldybė savo veiklą švietimo srityje organizavo vadovaudamasi švietimą reglamentuojančiais teisės aktais, Valstybine švietimo 2013–2022 metų strategija, Geros mokyklos koncepcija, Kaišiadorių rajono savivaldybės plėtros iki 2023 m. strateginio plano tikslu – tobulinti švietimo sistemą, didinti vaikų ir jaunimo užimtumą, Kaišiadorių rajono savivaldybės 2023–2025 metų strateginio veiklos plano tikslu – užtikrinti gyventojams kokybiškas ir prieinamas švietimo ir sporto paslaugas bei Kaišiadorių rajono savivaldybės administracijos Švietimo, kultūros ir sporto skyriaus 2023 m. veiklos planu (<https://kaisiadorys.lt/veiklos-sritys/svietimas/svietimo-programa/1713>).

Šioje ataskaitoje pateikiami apibendrinti Kaišiadorių rajono savivaldybės švietimo veiklos rezultatai ir jų kaita. Švietimo pažanga analizuojama tikslo, jo įgyvendinimui numatytų uždavinių ir stebėsenos rodiklių jų pamatavimui požiūriu, pažymint Kaišiadorių rajono savivaldybės indėlį, pokyčius, daromą pažangą, siekinius bei nurodant trūkumus, įsivertinant kai kuriuos švietimo sričių veiklos aspektus.

1. **Švietimo prieinamumo ir kokybės užtikrinimas.**

Savivaldybėje kryptingai tvarkomas mokyklų tinklas. Įgyvendinant Kaišiadorių rajono savivaldybės bendrojo ugdymo mokyklų 2021–2025 metų tinklo pertvarkos bendrąjį planą (toliau – Planas), buvo atliktas jo pakeitimas (Kaišiadorių rajono savivaldybės tarybos 2023 m. birželio 29 d. sprendimas Nr. [V17E-190](https://kaisiadorys.lt/data/public/uploads/2023/07/tinklo-plano-pakeitimas.pdf) ,,Dėl Kaišiadorių rajono savivaldybės tarybos 2021 m. vasario 25 d. sprendimo Nr. V17E-38 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ pakeitimo“): nuo 2023 m. rugsėjo 1 d. keičiama Kaišiadorių šv. Faustinos mokyklos-daugiafunkcio centro paskirtis iš mokyklos-daugiafunkcio centro į specialiojo ugdymo centrą (Lietuvos Respublikos švietimo, mokslo ir sporto ministro 2023 m. kovo 2 d. įsakymas Nr. V-251 ,,Dėl Specialiųjų mokyklų, siūlomų pertvarkyti į regioninius centrus, sąrašo patvirtinimo“), kuriame vykdomos ikimokyklinio, priešmokyklinio, pradinio, pagrindinio ugdymo individualizuotos ir socialinių įgūdžių ugdymo programos, teikiama metodinė pagalba priskirto regiono (Alytaus m., Alytaus r., Druskininkų, Elektrėnų, Kaišiadorių r., Lazdijų r., Trakų r., Varėnos r. savivaldybių) mokyklų mokytojams, švietimo pagalbos specialistams ugdymo metodų, bendrojo ugdymo programų, mokymosi aplinkos pritaikymo, specialiųjų mokymo priemonių parinkimo klausimais, konsultacinė pagalba tėvams (globėjams, rūpintojams), sudaromos sąlygos tobulinti mokytojų, švietimo pagalbos specialistų kvalifikaciją bei toliau teikiamos nestacionarios socialinės globos paslaugos neįgaliems vaikams ir suaugusiems (dienos socialinė globa, trumpalaikė socialinė globa) ir kitos socialinės, darbo įgūdžių ugdymo paslaugos neįgaliems gyventojams.

Kaišiadorių rajono savivaldybėje 2023 m. rugsėjo 1 d. veikė 3 gimnazijos su 1 ikimokyklinio, priešmokyklinio ugdymo skyriumi, Suaugusiųjų mokykla su 4 suaugusiųjų pradinio, pagrindinio ir vidurinio ugdymo skyriais, progimnazija su ikimokyklinio ugdymo skyriumi, specialiojo ugdymo centras, 3 pagrindinės mokyklos su daugiafunkciu ir ikimokyklinio ugdymo skyriais, 2 mokyklos-darželiai su 2 ikimokyklinio, priešmokyklinio ugdymo ir 1 ikimokyklinio, priešmokyklinio ir pradinio ugdymo skyriais, 4 lopšeliai-darželiai, Meno mokykla, Švietimo ir sporto centras, Pedagoginė psichologinė tarnyba. Iš viso savivaldybėje veikė 18 švietimo įstaigų, iš jų 11 bendrojo ugdymo mokyklų su 11 skyrių.

1 pav. Duomenų šaltinis – ŠVIS.

Stebint vidutinio mokinių skaičiaus klasėje pokytį (vnt.), matyti, kad savivaldybės vidutinis mokinių skaičius klasėje yra kintantis, nors ir paskutiniais metais stebimas nežymus didėjimas, tačiau ketverius metus iš eilės nesiekia šalies vidutinio mokinių klasėje skaičiaus.

2 pav. Duomenų šaltinis – ŠVIS.

Pagal diagramoje pateiktus duomenis matyti, kad vidutinis mokinių skaičius klasėje nesiekia ***(neigiamas aspektas)***irvis daugiau atsilieka nuo šalies vidurkio. Tikėtina, kad šiam rodikliui įtakos turi mokyklos, esančios kaimiškose vietovėse, kuriose formuojamos nedidelės klasės (Palomenės, Žaslių, Kruonio pagrindinės mokyklos, šv. Faustinos uc, Žiežmarių m-d ,,Vaikystės dvaras“, Gudienos m-d ,,Rugelis“), t. y. 6 iš 11 mokyklų.

Atkreiptinas dėmesys, kad gerėja švietimo stebėsenos rodiklio ,,Bendrojo ugdymo mokyklų 1–8 klasių komplektų, kurie yra jungtiniai, dalis (proc.)“ reikšmė ***(teigiamas aspektas).***

3 pav. Duomenų šaltinis – ŠVIS.

2023 m. rugsėjo 1 d. duomenimis savivaldybės bendrojo ugdymo mokyklose iš viso yra 24 jungtinės klasės (3 klasėmis mažiau negu pernai) ***(teigimas aspektas):***

1. Palomenės pagrindinėje mokykloje yra 2 pradinio ugdymo jungtinės klasės;
2. Suaugusiųjų mokykloje – 2 suaugusiųjų pradinio ugdymo jungtinės klasės.
3. šv. Faustinos mokykloje-daugiafunkciame centre – 20 jungtinės klasės.

Pažymėtina, kad jungtinių klasių skaičius ateityje (dėl mokinių mažėjimo) gali labiau didėti, negu mažėti.

Kitas svarbus rodiklis, kuris rodo kaip efektyviai yra tvarkomas Mokyklų tinklas, tai vienai sąlyginei mokytojo pareigybei tenkančių mokinių skaičius bendrojo ugdymo mokyklose. Stebimas mokinių, tenkančių vienai pareigybei mažėjimas ***(neigiamas aspektas).***

4 pav. Duomenų šaltinis – ŠVIS.

**IŠVADA**. *Kaišiadorių rajono savivaldybės Mokyklų tinklo planas yra valdomas efektyviai, stebimi teigiami* *pokyčiai: mažėja jungtinių klasių dalis* ***(pažanga)****, stebimas nežymus vidutinio mokinių skaičiaus klasėje didėjimas, tačiau atotrūkis nuo šalies vidurkio didėja, mažėja mokinių skaičius tenkantis vienai sąlyginei mokytojo pareigybei* ***(neigiamas aspektas)****. Bendrojo ugdymo mokyklos ir jų skyriai atitinka Tinklo kūrimo taisyklių reikalavimus. Kaišiadorių šv. Faustinos mokykla-daugiafunkcis centras nuo 2023 m. rugsėjo 1 d. pertvarkytas į Kaišiadorių šv. Faustinos ugdymo centrą (LR švietimo, mokslo ir sporto ministro 2023 m. kovo 3 d. įsakymas Nr. V-251). Kiekvienai metais bus stebima Kaišiadorių r. Palomenės pagrindinės mokyklos situacija ir tuo atveju, jeigu formuojant 5–10 klases nesusidarys minimalus mokinių skaičius (8), bus priimami atitinkami sprendimai.*

1. **Ikimokyklinio ir priešmokyklinio ugdymo prieinamumas**

Kaišiadorių rajono savivaldybėje ikimokyklinio ir priešmokyklinio ugdymo programos yra vykdomos 9 bendrojo ugdymo mokyklose ir 4 lopšeliuose-darželiuose.

Kaišiadorių rajono savivaldybės švietimo įstaigose 2023–2024 mokslo metais veikia 48 ikimokyklinio ugdymo grupės (1 mažiau nei 2022–2023 mokslo metais, nes šv. Faustinos ugdymo centre nebuvo formuojama atskira ikimokyklinio ugdymo grupė). Pagal ikimokyklinio ugdymo programas, 2023 m. rugsėjo 1 d. duomenimis, ugdoma 734 ugdytiniai (56 mažiau nei 2022 m., ir 106 mažiau nei 2021 m.) ***(neigiamas aspektas).***

Savivaldybėje veika 15 priešmokyklinio ugdymo grupių (iš jų 3 jungtinės priešmokyklinio ugdymo grupės, kuriose ugdosi ir dalis ikimokyklinio amžiaus vaikų ir 1 jungtinė specialioji priešmokyklinio ugdymo grupė šv. Faustinos ugdymo centre), jose ugdomi 258 ugdytiniai (16 mažiau nei 2022 metais).

Per 2023 metus buvo gauti 888 prašymai dėl vaikų priėmimo / išbraukimo į / iš Kaišiadorių rajono savivaldybės švietimo įstaigų ikimokyklinio ir priešmokyklinio ugdymo grupes (6 prašymais daugiau nei 2022 metais). Vykdant centralizuotą vaikų priėmimą į Kaišiadorių rajono savivaldybės švietimo įstaigų ikimokyklinio ugdymo grupes, nuo 2023 m. rugsėjo 1 d. buvo priimti 183 vaikai (23 mažiau nei 2022 m. ir 71 mažiau nei 2021 m.) ***(neigimas aspektas)***. Kelių vaikų prašymai, patiems tėvams pageidaujant, buvo atidėti 2024 metams.

Į ikimokyklinio ugdymo grupes 2021–2022, 2022–2023 ir 2023–2024 mokslo metais pateko visi pageidavę lankyti vaikai (100 proc.) ***(pažanga).***

2023 m. sausio 1 d. duomenimis, visose rajono ugdymo įstaigose (išskyrus Rumšiškių A. Baranausko gimnazijos Dovainonių skyrių) buvo 88 laisvos vietos įvairaus ikimokyklinio amžiaus vaikams.

Analizuojant privalomus švietimo stebėsenos rodiklius, stebimas ikimokyklinio ir priešmokyklinio ugdyme dalyvaujančių 3–5 metų vaikų dalies didėjimas ***(pažanga).***

5 pav. Duomenų šaltinis – ŠVIS.

Atkreiptinas dėmesys, kad Kaišiadorių rajono savivaldybė yra draugiška šeimoms, gyvenančioms kitose savivaldybėse, nes stebimas 3–5 vaikų, kurių gyvenamoji vieta deklaruota kitoje savivaldybėje, dalies didėjimas.

6 pav. Duomenų šaltinis – ŠVIS.

Stebėsenos rodiklio 3–5 metų vaikų, ugdomų ne savivaldybės mokyklose, dalis nėra didelė ir ji išlieka mažai pakitusi.

7 pav. Duomenų šaltinis – ŠVIS.

**IŠVADA.** *Savivaldybėje sudaroma galimybė visiems norintiems vaikams lankyti ikimokyklinio ir priešmokyklinio ugdymo grupes savivaldybės švietimo įstaigose, o esant laisvų vietų, yra galimybė priimti vis daugiau 3–5 metų vaikų, kurių gyvenamoji vieta yra deklaruota kitoje savivaldybėje. Kadangi savivaldybės vaikų, ugdomų ne savivaldybės mokyklose dalis išlieka mažai pakitusi ir ji nėra didelė, tikėtina, kad savivaldybės teikiamos ikimokyklinio ir priešmokyklinio ugdymo paslaugos tenkina šeimas.*

1. **Neformaliojo vaikų švietimo prieinamumas**

Kaišiadorių rajono savivaldybės švietimo įstaigų mokiniams yra sudaryta galimybė plėtoti bendrąsias kompetencijas bei save realizuoti neformaliojo vaikų švietimo užsiėmimuose bendrojo ugdymo mokyklose, neformaliojo vaikų švietimo įstaigose: Kaišiadorių švietimo ir sporto centro Sporto skyriuje ir Kaišiadorių meno mokykloje bei neformaliojo vaikų švietimo teikėjų siūlomose programose.

Neformaliojo švietimo veiklose dalyvaujančių mokinių dalis:

8 pav. Duomenų šaltinis – ŠVIS.

Pagal diagramoje pateiktus duomenis, stebimas NVŠ programose dalyvaujančių mokinių dalies mažėjimas ***(neigiamas aspektas)***.

2023 metams savivaldybės mokinių ugdymui pagal neformaliojo vaikų švietimo programas iš valstybės biudžeto skirta 146,1 tūkst. eurų.

Savivaldybei buvo pateiktos 56 akredituotos programos. Finansavimo reikalavimus atitiko 26 teikėjai – laisvieji mokytojai, įstaigos ir organizacijos. Iš viso buvo vykdomos 39 programos (4 programomis daugiau negu pernai) ***(teigiamas aspektas)***, kuriose registruota beveik 1000 savivaldybės mokinių. Prie Kaišiadorių rajono savivaldybės NVŠ teikėjų šiemet prisijungė 5 nauji teikėjai: UAB ,,ARV-Auto“, UAB ,,Edukacija“, VŠĮ ,,Lietuvos šachmatų mokykla“, MB ,,Linksmoji edukacija“, laisvasis mokytojas Nerijus Ramanauskas.

Neformaliojo vaikų švietimo programos bus vykdomos 8 mėnesius, maksimalus grupės dydis – 20 mokinių, maksimalus vienos programos mokinių skaičius – 60.

Vadovaujantis Neformaliojo vaikų švietimo programų finansavimo ir administravimo tvarkos aprašu, patvirtintu Lietuvos Respublikos švietimo, mokslo ir sporto ministro 2022 m. sausio 10 d. įsakymu Nr. V-46 ,,Dėl Neformaliojo vaikų švietimo programų finansavimo ir administravimo tvarkos aprašo patvirtinimo“ bei atsižvelgiant į gautas lėšas, programų vykdymo trukmę, vaikų, dalyvaujančių programose skaičių, programoms, atitinkančioms bent vieną nacionalinį neformaliojo vaikų švietimo prioritetą, vienam vaikui 1 mėnesiui skirtas 20 eurų krepšelis, neatitinkančioms prioritetų – 15 eurų.

Iš visų 39 savivaldybėje įgyvendinamų programų 18 programų atitiko prioritetines kryptis: 9 STEAM krypties programos ir 9 į 9–12 klasių mokinių amžiaus tarpsnį orientuotos NVŠ programos.

Iš 937 vaikų, metų pradžioje registruotų programose, daugiausia – 328 vaikai pasirinko sporto programas (futbolą, karatė, krepšinį, tinklinį, lėkščiasvydį ir kt.), 201 – meno (dailės, muzikos, šokių), 87 vaikai buvo užimti techninės kūrybos ugdymu, 166 pasirinko anglų kalbą, likusieji 150 vaikų dalyvavo šachmatų, saugaus eismo, gamtos klubo, jaunųjų šaulių ir kt. veiklose.

2023 metais vaikų vasaros stovykloms iš Savivaldybės biudžeto skirta 20 tūkst. Eurų ***(savivaldybės indėlis)***. Iš dalies finansuota 19 stovyklų; dar 2 stovyklos finansuojamos Kaišiadorių rajono savivaldybės jaunimo organizacijų projektų konkurso lėšomis. Kai kurios stovyklos buvo skirtos tikslinėms vaikų grupėms: atskirų klasių ar vietovių, sporto komandų, meno kolektyvų ir kt. vaikams, kitose buvo laisvų vietų viso rajono vaikams. Stovyklas organizavo visi savivaldybės kultūros centrai (6) ir Viešoji biblioteka, taip pat Kaišiadorių švietimo ir sporto centras organizavo dvi stovyklas ir 5 švietimo įstaigos: mokykla-darželis ,,Rugelis“ , Žaslių pagrindinė mokykla, Rumšiškių Antano Baranausko gimnazija – po vieną stovyklą, Kaišiadorių Algirdo Brazausko gimnazija – 2 stovyklas ir Kaišiadorių Vaclovo Giržado progimnazija – penkias stovyklas. Taip pat po vieną stovyklą vaikams surengė Krepšinio klubas ,,Žiežmariai“ ir Futbolo centras ,,Baltai“.

Iš viso šiose savivaldybės finansuojamose stovyklose stovyklavo 505 mūsų savivaldybės vaikai (pernai – 260) ***(teigimas aspektas).***

**IŠVADA***. Savivaldybėje sudaromos sąlygos neformaliajam vaikų švietimui vykdyti, skiriamas finansavimas vasaros poilsio stovyklų organizavimui* ***(savivaldybės indėlis)****,**tačiau stebimas mokinių, dalyvaujančių neformaliojo švietimo veiklose, dalies mažėjimas* ***(neigiama aspektas),*** *nors neformaliojo švietimo programų pasiūla didėja. Būtina išsiaiškinti priežastis ir didinti neformaliojo švietimo paslaugų plėtrą bei užtikrinti prieinamumą.*

1. **Švietimo pagalbos teikimas.**

Savivaldybės mokyklose 1–12 klasėse 2023–2024 m. m. mokėsi 664 specialiųjų ugdymosi poreikių mokiniai, 2022–2023 m. m. – 688, 2021–2022 m. m. – 696, 2020–2021 m. m. – 725 mokiniai. Stebima specialiųjų ugdymosi poreikių mokinių mažėjimo tendencija.

Mokinių, turinčių specialiųjų poreikių, ugdomų integruotai bendrosios paskirties mokyklose, dalis mažėja:

9 pav. Duomenų šalinis – ŠVIS.

Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose nežymiai didėja ***(teigimas aspektas):***

10 pav. Duomenų šalinis – ŠVIS.

Ženkliai padidėjo mokinių gaunančių švietimo pagalbą dalis ***(pažanga)***:

11 pav. Duomenų šalinis – ŠVIS.

Kaišiadorių rajono savivaldybė iš biudžeto švietimo pagalbos specialistų daliniam finansavimui skyrė 219 tūkst. Eur ***(savivaldybės indėlis)*** ir buvo įsteigta 17,75 etato mokyklose***.*** Svarbu paminėti ir tai, kad iš Savivaldybės biudžeto švietimo pagalbos specialistų daliniam finansavimui skiriama suma yra didėjanti ***(teigiamas aspektas)***:2022 m. buvo skirta 216 tūkst. Eur, 2021 m. buvo skirta 183 tūkst. Eur, 2020 m. – 171 tūkst. Eur.

2023 m. visi Pedagoginės psichologinės tarnybos specialistai tobulino savo žinias įtraukties ugdymo plėtojimo temomis, psichologai įgijo leidimus dirbti su vaikų gebėjimų vertinimo metodikomis ***(teigimas aspektas).*** Visomis įgytomis žiniomis specialistai dalijosi su mokyklų Vaiko gerovės komisijų nariais, švietimo pagalbos specialistais, pedagogais ir tėvais. Vadovauta 2 psichologijos studentų praktikai.

Tarnybos specialistai kuravo mažesnę patirtį turinčius mokyklų logopedus ir specialiuosius pedagogus.

Parengta ilgalaikė kvalifikacijos tobulinimo programa ir pravesti mokymai Kaišiadorių lopšelio – darželio X mokytojų padėjėjams “Ikimokyklinio ir priešmokyklinio ugdymo mokytojo padėjėjas įtraukiojo ugdymo procese”, kurios tikslas asmenims, dirbantiems ar ketinantiems dirbti ikimokyklinio ir priešmokyklinio ugdymo mokytojų padėjėjais, suteikti teorinių žinių ir praktinių įgūdžių reikalingų išsiugdyti šiam darbui reikalingų kompetencijų.

Rajono mokyklose tęsėme projektą “Visi skirtingi – visi panašūs” priešmokyklinio ugdymo vaikams, kurio tikslas – ugdyti vaikų socialines ir emocines kompetencijas. Pravesta 42 užsiėmimai, dalyvavo 619 vaikų.

Parengtas projektas  „Pagalbos mokiniui specialistų kompetencijų didinimas alkoholio, tabako ir kitų psichotropinių medžiagų vartojimo pirminės prevencijos srityse bei paauglių emocinės savijautos gerinimas Kaišiadorių rajono mokyklose“. Gautas finansavimas ir įgyvendintos veiklos. Projekto įgyvendinimo metu pastebėjome didelį šios temos aktualumą, tad nusprendėme projektą tęsti ir 2024 m.

Siekiant atkreipti rajono gyventojų dėmesį į sudėtingą Lietuvos jaunų žmonių psichinę sveikatą dalyvavome akcijoje „Žalia šviesa gyvenimui”.

Sudėtingi specialiųjų ugdymosi vaikų ugdymo atvejai buvo aptariami ir sprendžiami bendruose mokyklų Vaiko gerovės komisijų narių, tėvų ir Tarnybos specialistų susirinkimuose, stebėtas 2 klasių mikroklimatas, pateiktos rekomendacijos.

Kartu su rajono specialiaisiais pedagogais, logopedais aptarėme pedagoginės psichologinės pagalbos teikimą rajone, įtraukiojo ugdymo naujienų pritaikomumą savivaldybėje.

Tarnyba, įgyvendindama nuostatuose nustatytas funkcijas, 2023 m. kompleksiškai įvertino 155 vaikų specialiuosius ugdymosi poreikius, parengė 49 pažymas dėl Pagrindinio ugdymo pasiekimų patikrinimo, kalbų įskaitų, brandos egzaminų užduoties formos, vykdymo ir vertinimo instrukcijų pritaikymo mokiniams, buvusiems mokiniams ir eksternams, turintiems specialiųjų ugdymosi poreikių. Sprendžiant įvairias problemas (emocijų ir elgesio, bendravimo, mokymosi, krizės, smurto, klinikines bei asmenybės savęs pažinimo ir augimo) suteikė psichologai – suteikta 1491 konsultacija (817 psichologo konsultacijų vaikams ir jų tėvams, 650 konsultacijų suaugusiesiems). Pedagoginės pagalbos teikimo, ugdymo organizavimo, psichologinių, asmenybės ir ugdymosi problemų prevencijos bei jų sprendimo klausimais suteiktos 647 konsultacijos mokytojams, švietimo pagalbos specialistams, švietimo įstaigų vadovams, tėvams.

Pravesta 252 individualios pratybos vaikams, turintiems kalbos ir kalbėjimo, raidos sutrikimų.

Vykdydami prevencinę veiklą, rajono mokiniams buvo pravesti savižudybių prevencijos, psichinės sveikatos stiprinimo užsiėmimai.

**IŠVADA.** *Savivaldybė jau penkerius metus iš eilės skiria proporcingai didėjantį papildomą finansavimą švietimo pagalbos specialistų etatams finansuoti* ***(savivaldybės indėlis****), tačiau vis tiek nėra tenkinamas švietimo pagalbos specialistų poreikis* ***(neigiamas aspektas).*** *Būtina atlikti išsamią švietimo pagalbos specialistų finansavimo ir poreikio analizę bei priimti atitinkamus sprendimus tam, kad būtų užtikrinimas kokybiškas švietimo pagalbos paslaugų teikimas. Pedagoginė psichologinė tarnyba nuosekliai įgyvendina* *Įtraukiojo ugdymo įgyvendinimo Kaišiadorių rajono savivaldybėje 2022–2024 metų veiksmų planą.*

1. **Švietimo įstaigų pedagogai, jų poreikis, kvalifikacijos tobulinimas**

Kaišiadorių rajono savivaldybės formaliojo ir neformaliojo ugdymo mokyklose, 2023 m. rugsėjo 1 d. duomenimis, dirbo 18 direktorių ir 24 direktorių pavaduotojai ugdymui bei skyrių vedėjai.

2023 m. buvo organizuoti 3 konkursai švietimo įstaigos direktoriaus pareigoms eiti: Kaišiadorių r. Pravieniškių lopšelio-darželio ,,Ąžuoliukas“, Kaišiadorių r. Rumšiškių lopšelio-darželio, Kaišiadorių r. Žiežmarių ,,Vaikystės dvaras“. Visos įstaigos turi vadovus ***(teigimas aspektas).***

2023 m. spalio 1 d. duomenimis (ŠVIS), savivaldybės bendrojo ugdymo mokyklose dirbo 220 atestuotų mokytojų. Iš jų: turinčių mokytojo kvalifikacinę kategoriją – 26 (11,8%), vyresniojo mokytojo – 105 ( 47,7%), mokytojo metodininko – 81 (36,8%), eksperto – 8 (3,6 %).

Palyginus trejų metų duomenis, 2023 m. stebimas aukštos kvalifikacijos (ekspertų ir metodininkų) mokytojų dalies didėjimas: 2023 m. – 40,4 proc., 2022 m. – 29,6 proc., 2021 m. – 38,8 proc. ***(teigiamas aspektas).***

Savivaldybėje taip pat analizuojamas ir mokytojų poreikis, planuojamos priemonės, kurios padėtų spręsti mokytojų poreikio klausimą.

Mokytojų poreikis pagal mokomuosius dalykus:

|  |  |  |
| --- | --- | --- |
| Mokslo metai, dalykas | Planuojamas mokytojų poreikis | Iš viso |
| 2023–2024 | 2024–2025 | 2025–2026 |
| Anglų klaba | 1 |  | 1 | 2 |
| Lietuvių kalba | 2 |  | 2 | 4 |
| vokiečių kalba |  | 1 |  | 1 |
| Tikyba |  | 1 |  | 1 |
| Matematika | 2,5 |  | 1 | 3,5 |
| Fizika | 0,3 | 2 | 2 | 4,3 |
| Chemija |  |  | 1 | 1 |
| Informacinės technologijos | 0,3 |  |  | 0,3 |
| Technologijos | 3 |  | 1 | 4 |
| Ikimokyklinis ugdymas | 7,04 | 1,25 | 1 | 9,29 |
| Fizinis ugdymas |  | 1 |  | 1 |
| Pradinis ugdymas | 4 | 2 |  | 6 |
| Planuojamas pagalbos mokiniui, mokytojui specialistų poreikis | Iš viso |
| Logopedas | 3 |  |  | 3 |
| Psichologas | 1 |  |  | 1 |
| Socialinis pedagogas | 1,5 |  |  | 1,5 |
| Specialusis pedagogas | 2 |  |  | 2 |

Duomenų šaltinis – savivaldybės duomenys.

Pagal 5 lentelėje pateiktus duomenis matyti, kad trejų metų laikotarpyje didžiausias poreikis bus ikimokyklinio ugdymo ir pradinių klasių mokytojų, toliau pagal poreikį daugiausia reikės matematikos, fizikos, lietuvių k. ir literatūros, technologijų, anglų kalbos mokytojų . Kaišiadorių rajono savivaldybė planuoja sudaryti bendradarbiavimo sutartį su Kauno technologijos universitetu, siekiant pritraukti trūkstamų specialybių pedagogus.

 Neformaliojo švietimo skyrius (toliau – Skyrius), 2023 metais tyrė mokymosi poreikius, organizavo renginius suaugusiesiems ir mokiniams. Iš viso per 2023 metus suorganizuotas 341 renginys, juose dalyvavo 9585 asmenys. 2023 metais buvo parengta 11 ilgalaikių ir 21 trumpalaikė kvalifikacijos tobulinimo programa (KTP). Pagal jas suorganizuoti 48 kvalifikacijos tobulinimo renginiai švietimo darbuotojams (pagal poreikį KTP organizuotos pakartotinai ugdymo įstaigoms individualiai). Skyriaus patalpose vyko 5 kvalifikacijos tobulinimo renginiai švietimo darbuotojams, klientų darbo vietose (gimnazijose, pagrindinėse mokyklose, progimnazijoje, lopšeliuose-darželiuose ir kt.) – 28 renginiai. Nuotoliniu būdu vyko 11 renginių, išvykose – 4. Pagal lektorių tipą, daugiausiai renginių pravedė mokytojai praktikai. 2023 m. renginių dalyviams ir lektoriams išduota 1362 elektroninės pažymos ir pažymėjimai, kuriuos dalyviai mato renginių registravimo sistemoje [www.semiplius.lt](http://www.semiplius.lt).

 Didelis dėmesys skirtas kompetencijoms, reikalingoms įgyvendinti atnaujintą ugdymo turinį, IKT taikymui ugdymo procese, įtraukiojo ugdymo, gyvenimo įgūdžių programos įgyvendinimo, bendradarbiavimo gebėjimų ugdymui ir kt.

 Atsižvelgiant į***valstybinius prioritetus*** *parengtos šios programos:*

*1 Prioritetas. Skaitmeninių kompetencijų tobulinimas.* Parengtos 4 trumpalaikės kvalifikacijos tobulinimo programos: „Dirbtinio intelekto raktai. ChatGPT žaliems: suprask, išmok, kurk“ (3 mokymai po 16 val.), „IT įrankiai įtraukiančiai pamokai“, „Mąstymą ir kūrybiškumą skatinantys metodai STEAM veikloje. Praktinės veiklos pavyzdžiai“, „Asmeninis ir profesinis tobulėjimas. Inovatyvūs sprendimai švietime: nuo sužaidybinimo iki dirbtinio intelekto“.

*2 Prioritetas. Įtraukties principų įgyvendinimas.* Parengta 1 ilgalaikė kvalifikacijos tobulinimo programa „Ikimokyklinio ir priešmokyklinio ugdymo mokytojo padėjėjas įtraukiojo ugdymo procese“, kita įgyvendinta patvirtinta galiojanti KTP - „Specialiųjų poreikių vaikų socializacijai ir ugdymui(si) palanki aplinka bendrojo ugdymo grupėje“; 3 trumpalaikės kvalifikacijos tobulinimo programos: „Specialiųjų ugdymosi poreikių turinčių vaikų įtraukusis ugdymas ikimokyklinio ir priešmokyklinio ugdymo įstaigose“, „Logopedo profesinės veiklos aktualijos ir iššūkiai“, „Ko reikia, kad vaikas išmoktų?“, kitos 3 įgyvendintos anksčiau patvirtintos galiojančios KTP – „Logopedinio masažo technika šalinant dizartrijas“, „Logopedo praktika: garsų tarimo mokymas, darbas su zondais, pradiniai ir tolesni kalbos mokymo etapai“, „Fonetinė grafika kalbos ugdymo procese“.

*3 prioritetas. Pilietinio ugdymo kompetencijų stiprinimas.* Parengtos 2 ilgalaikės kvalifikacijos tobulinimo programos: „Asmens kultūrinis ugdymas meno, pažinimo veiklomis“, „Kultūrinio kapitalo plėtra Kaišiadorių rajone“ ir 1 trumpalaikė kvalifikacijos tobulinimo programa„Kaip nepasiklysti aplinkosauginiame švietime? Pagalba mokytojui: teorija ir praktika“.

*4 prioritetas. Ugdymo praktikos ir didaktikos kompetencijų gerinimas.* Parengtos 4 ilgalaikės kvalifikacijos tobulinimo programos: „Atnaujintas ugdymo turinys ir kompetencijomis grįstas ugdymas“, „Lytiškumo ugdymas ir rizikingo lytinio elgesio prevencija Gyvenimo įgūdžių programos pamokose“,„Mokymo(si) proceso integralumas mokinių kultūrinei kompetencijai ugdyti“, „Pamokos organizavimas ir mokinių pasiekimų ir pažangos vertinimas kompetencijomis grįstame ugdyme“; 7 trumpalaikės kvalifikacijos tobulinimo programos:„Mokinių mokymosi motyvacijos stiprinimas siekiant kiekvieno mokinio individualios pažangos“, „PUP moderavimo analizės pristatymas ir darbų vertinimo pratybos“, „Vaikų mokymo plaukti Kaišiadorių rajono savivaldybės bendrojo ugdymo mokyklose programos įgyvendinimas bendradarbiaujant“, „Jono Pauliaus II Kūno Teologija kaip būdas kalbėti su moksleiviais apie gyvenimo prasmę, lytiškumą, meilę ir santuoką remiantis Šv. Raštu“, „UTA dirbtuvės. Ugdymo turinio atnaujinimas: kaip mums sekasi jam ruoštis?“, „Mokymosi mediacija: mokymas, įrankiai ir užduotys mokymosi potencialui atsiskleisti“, „Kaip sekasi pasiruošti įdiegti UTA programą“. Įgyvendinta galiojanti KTP „Sistemingo reflektyvaus mokymosi įgyvendinimas – žingsniai nuo A iki Z“.

*5 prioritetas. Lyderystės ugdymui ir mokymuisi būtinų kompetencijų tobulinimas.* Parengta 1 ilgalaikė kvalifikacijos tobulinimo programa „Darbuotojų komandiškumo ugdymas kuriant pozityvią darbo aplinką ir taikant supervizijos metodą“, 1 trumpalaikė kvalifikacijos tobulinimo programa „Nuolatinio tobulinimo metodologijos taikymas ugdymo įstaigose“; pakartotinai įgyvendinta KTP „Lyderystės ir pilietinių vertybių formavimas neformaliojo ugdymo užsiėmimuose“.

 *Parengtos ir akredituotos minėtos kvalifikacijos tobulinimo programos atitinka šias* ***savivaldybės*** *2022-2023 m. m., 2023-2024 m .m. švietimo* ***prioritetines veiklos sritis****:*

1. *Įsivertinimas, ugdantis vaiko atsakomybę ir savarankiškumą:* 1 trumpalaikė kvalifikacijos tobulinimo programa;
2. *Tūkstantmečio mokyklos programos švietimo pažangos plano įgyvendinimas ir tinklaveika:* 1 ilgalaikė kvalifikacijos tobulinimo programa;
3. *Pasirengimas ugdymo turinio atnaujinimui / Atnaujinto ugdymo turinio diegimas*: 4 ilgalaikės kvalifikacijos tobulinimo programos, 3 trumpalaikės kvalifikacijos tobulinimo programos;
4. *Įtraukiojo ugdymo diegimas bendrojo ugdymo mokyklose* / Pasiruošimas diegti įtraukųjį ugdymą: 1 ilgalaikė kvalifikacijos tobulinimo programa, 4 trumpalaikės kvalifikacijos tobulinimo programos. Vykdant gerosios patirties sklaidą suorganizuota 14 renginių, kurių trukmė 58 val., dalyvavo 373 dalyviai.

Elektroninis Kaišiadorių rajono savivaldybės pedagogų edukacinės patirties bankas (EPB) įstaigos interneto svetainėje papildytas 13 metodinių darbų, kuriuose savo patirtimi dalinasi 14 pedagogų. Vyko 2 darbo grupės posėdžiai dėl EPB metodinių priemonių atrankos.

Pertvarkius metodinę veiklą jau penkerius metus veikia Kaišiadorių rajono savivaldybės švietimo pokyčių inicijavimo grupė (ŠPIG), kurią sudaro 23 švietimo įstaigų direktorių pavaduotojai ugdymui arba deleguotas mokytojas, arba įstaigos direktorius, nesant pavaduotojo pareigybės. Per šiuos metus vyko 5 grupės susirinkimai. Grupės veikla padėjo siekti ilgalaikių prioritetinių švietimo pokyčių, t. y. pasirengti ugdymo turinio atnaujinimui, įtraukiojo ugdymo diegimui švietimo įstaigose.

Aptartos Ikimokyklinio ugdymo programos gairės, *inicijuota teminė grupė,* moderuojama lektoriaus Sergejaus Neifacho, padėsianti parengti savivaldybės švietimo įstaigoms ikimokyklinio ugdymo programas. *Edukacinės išvykos* metu buvo susipažinta su inovatyviomis švietimo praktikomis Vilniaus mieste: aplankytas Vilniaus švietimo pažangos centras „EDU Vilnius“, susipažinta su jo įgyvendinamomis programomis, praktiniu jų taikymu Vilniaus Gerosios Vilties progimnazijoje. Aptarus 2023 m. *kvalifikacijos tobulinimo individualius pedagogų ir bendruomenių poreikius* ir atsižvelgiant į juos, parengtos bei įgyvendintos 4 ilgalaikės, 12 trumpalaikių programų. Švietimo pokyčių inicijavimo grupė sprendė mokyklose ir savivaldybėje kylančias aktualias problemas.

2023 m. Atsižvelgiant į parengtą reglamentą bei pedagogų apklausą ar iškilusias problemas veikė 6 trumpalaikės ir 1 ilgalaikė teminė grupė, sudarytos šių aktualių praktinių profesinių klausimų sprendimui: Kaip pasirengti matematikos atnaujinto ugdymo turinio diegimui?; Spec. pedagogų geroji darbo patirtis, rekomendacijos dėl dokumentų pildymo ir diskusija dėl teisės aktų pokyčių; Kaip pasirengti geografijos atnaujinto ugdymo turinio diegimui?; Atnaujinto ugdymo turinio planavimas ir ugdymo programų dermė (priešmokyklinis ir pradinis ugd.); Ikimokyklinio ugdymo programos gairės; Įtraukusis ugdymas, grįstas universalaus dizaino mokymuisi principais. Įvyko 6 susitikimai, kuriuose dalyvavo 90 pedagogų.

Suformuotos dar 3 ilgalaikės (Steam – dėmesys praktiniam ir patirtiniam mokymui, Kultūrinis ugdymas, stiprinant tarpinstitucinį bendradarbiavimą, Pasidalinta lyderystė kaip erdvė kitų lyderystės sudarymui) ir 5 trumpalaikės teminės grupės (Skaitmeninių kompetencijų stiprinimas ir pritaikymas mokant įvairių mokomųjų dalykų; Pamokos už mokyklos ribų. Ko, kur ir kaip mokyti?; Grįžtamojo ryšio apie mokymosi pažangą ir pasiekimus mokiniams ir jų tėvams; Mokinių fizinio aktyvumo stiprinimas pamokose ir neformaliojo ugdymo metu; Matematikos mokymosi stiprinimo galimybės, skatinančios mokymosi pažangą; Mokinių pilietinio ugdymo kompetencijų stiprinimas), kurios savo veiklą vykdyti pradės 2024 m. Šių grupių veikla padeda spręsti UTA diegimo, įtraukiojo ugdymo ir kt. aktualius pedagoginius klausimus.

**IŠVADA***. Savivaldybės bendrojo ugdymo mokyklų vadovai susiduria su mokytojų trūkumu, todėl būtina planuoti priemones, kurios padėtų mokykloms spręsti šią problemą. Švietimo ir sporto paslaugų centro Neformaliojo švietimo skyrius organizuoja pedagoginių darbuotojų kvalifikacijos tobulinimo renginius pagal prioritetines švietimo veiklos sritis, vis aktyviau veikia pedagogų teminės grupės.*

1. **Švietimo kokybės užtikrinimas ir mokymo(si) pasiekimai.**

Kaišiadorių r. Rumšiškių Antano Baranausko gimnazijoje sėkmingai įgyvendintas projektas „Kokybės krepšelis“, įsisavintos visos projektui skirtos lėšos, įvykdytos suplanuotos veiklos, savivaldybei grąžintos 15 proc. skirtų lėšų (20307,30 Eur).

Įgyvendinant Kaišiadorių rajono savivaldybės ugdymo turinio atnaujinimo diegimo planą (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. balandžio 19 d. įsakymas Nr. DS-ŠV-116), 2023 metais Savivaldybė skyrė mokykloms 20 000,00 eurų ***(savivaldybės indėlis)*** mokymosi platformoms EDUKA ir EMA įsigyti. Suorganizuotas kvalifikacijos tobulinimo renginys – *pedagogų forumas ,,Kaip sekasi pasiruošti / diegti UTA?“* Forume dalyvavo virš 240 rajono pedagogų, ugdymo įstaigų vadovai, jų pavaduotojai ir kviestiniai lektoriai. Jame buvo aptarti atnaujintų bendrųjų programų bei ugdymo proceso organizavimo pokyčiai, susipažinta su Alytaus „Panemunės“ progimnazijos praktine patirtimi, diegiant atnaujintą ugdymo turinį; pasidalinta ikimokyklinio ugdymo pedagogų praktine patirtimi, dirbant su priemonių rinkiniu „Žaismė ir atradimai“ ir kt.; pasidalinta priešmokyklinio ugdymo pedagogų praktine atnaujinto ugdymo turinio diegimo patirtimi; pristatyti ir analizuoti iš anksto mokytojų konsultantų parengti pradinio, pagrindinio ir vidurinio ugdymo dalykų teminių planų projektai; kurie pateikti Kaišiadorių rajono savivaldybės pedagogų edukacinės patirties banke. Švietimo, kultūros ir sporto skyriaus vyr. specialistės birželio mėnesį atliko kuruojamų bendrojo ugdymo mokyklų patikrinimą apie pasiruošimą diegti atnaujintą ugdymo turinį, parengtos pažymos, pateiktos išvados ir rekomendacijos.

2023 metais buvo tęsiamas Įtraukiojo ugdymo įgyvendinimo Kaišiadorių rajono savivaldybėje 2022–2024 metų veiksmų planas ***(teigimas aspektas)*** (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. balandžio 5 d. įsakymas Nr. DS-ŠV-99), kurio tikslas – išplėtoti įtraukaus švietimo paslaugų ir aplinkos įvairovę bei išskleisti mokinių individualius gebėjimus. Įtrauktis savivaldybėje įgyvendinama šiomis kryptimis: Kaišiadorių šv. Faustinos mokyklos-daugiafunkcio centras pertvarkytas į ugdymo centrą (toliau – Centras); pradėta burti įtraukiojo ugdymo komanda: pradėjo dirbti įtraukiojo ugdymo konsultavimo komandos koordinatorius, specialusis pedagogas ir logopedas. Specialistai vyko į dvi užsienio stažuotes  (Danijoje ir Nyderlanduose) semtis gerosios patirties įtraukiojo ugdymo tema bei dalyvavo tiksliniuose mokymus Lietuvoje: alternatyvios komunikacijos sistemos mokymai "PECS", socialinio emocinio intelekto ugdymo metodika ELLA, elgesio intervencijos metodika MAPA, autizmo vertinimo metodika VB-MAPP. Įtraukiojo ugdymo komandos koordinatorius dalyvavo Įtraukties švietime centro darbo grupėje, rengiant Regioninių specialiojo ugdymo centrų konsultavimo modelį, pagal jį buvo parengtas Centro konsultavimo modelis. Spalio–lapkričio mėnesiais dalyvauta  Įtraukties švietime centro  organizuojamose regioninių specialiojo ugdymo centrų metodinėse dienose.  Centre sukurta MOODLE paskyra, kurioje komanda kaupia konsultavimo medžiagą ir pradėjo teikti konsultacijas ne tik rajono pedagogų ir švietimo pagalbos specialistų komandoms, bet ir kitų rajonų specialistams (Alytaus miesto "Dainavos" progimnazija , 2 k.).

 2023 m. lapkričio-gruodžio mėnesiais Švietimo, kultūros ir sporto skyriaus vyr. specialistai, Pedagoginės psichologinės tarnybos direktorius ir ,,Tūkstantmečio programos“ koordinatorius pagal sudarytą grafiką lankėsi savivaldybės švietimo įstaigose ir vykdė apskritojo stalo diskusiją ,,Pasiruošimas diegti įtraukųjį ugdymą mokykloje“, su švietimo įstaigų mokytojais. Diskusija vyko pagal struktūruotą klausimyną, užduodant keturis pagrindinius bei jų paremiamuosius klausimus. Trijų klausimų gauti duomenys apibendrinti pagal mokyklų tipus, ketvirtojo klausimo duomenys pateikti apibendrintai, pateiktos išvados ir rekomendacijos. Gauti duomenys pristatyti švietimo įstaigų vadovų pasitarime bei naudojami įgyvendinant ,,Tūkstantmečio mokyklų“ programos Kaišiadorių rajono savivaldybės pažangos plano priemones, t. y. rengiant įtraukiojo ugdymo sistemą savivaldybėje ***(teigiamas aspektas).*** 2023 m. iš Savivaldybės biudžeto buvo skirta 20 000 Eur ***(savivaldybės indėlis)*** dviem lopšeliams-darželiams įsirengti sensorinius kambarius.

Kaišiadorių rajono savivaldybės administracija tęsė Lietuvos Respublikos švietimo, mokslo ir sporto ministerijos švietimo plėtros programos pažangos priemonės Nr. 12-003-03-05-01 ,,Įdiegti vieną langelį karjerai planuoti ir įgūdžiams tobulinti“ teikiamo projekto „Karjeros specialistų tinklo vystymas“ įgyvendinimą ***(teigiamas aspektas)***: Kaišiadorių Algirdo Brazausko gimnazijoje (0,64 etato); Kaišiadorių r. Rumšiškių Antano Baranausko gimnazijoje (0,57 etato); Kaišiadorių suaugusiųjų mokykloje (0,71 etato); Kaišiadorių švietimo ir sporto centre (0,69 etato); Kaišiadorių r. Žiežmarių gimnazijoje (0,57 etato); Kaišiadorių Vaclovo Giržado progimnazijoje (0,92 etato).

Kaišiadorių rajono savivaldybė pagal Jungtinės veiklos 2023 m. birželio 2 d. sutartį Nr. SUT(E)-109 įgyvendinant projektą „Tūkstantmečio mokyklos I“ dalyvauja ,,Tūkstantmečio mokyklos“ (toliau – TŪM) programoje, finansuojamoje Europos sąjungos lėšomis. 2023 m. birželio mėn. pradėtas įgyvendinti Kaišiadorių rajono savivaldybės švietimo pažangos planas (toliau – Planas): parengtos ir suderintos keturių veiklos sričių (lyderystės veikiant, kultūrinio, įtraukiojo ir STEAM ugdymo) koordinatorių pareigybės, paskelbti konkursai ir priimti darbuotojai, taip pat įdarbintas projekto vadovas, susitarta dėl Plano įgyvendinimo modelio, patvirtintas Projekto ,,Tūkstantmečio mokyklos I“ Kaišiadorių rajono savivaldybės švietimo pažangos plano įgyvendinimo viešinimo tvarkos aprašas (Kaišiadorių rajono savivaldybės administracijos Švietimo, kultūros ir sporto skyriaus vedėjo 2023 m. rugpjūčio 23 d. įsakymas Nr. DS-ŠV-225), veiklos sričių koordinatoriai parengė ir pristatė švietimo pedagoginei bendruomenei Plano sričių įgyvendinimo strategijų projektus. Patikslinti mokyklų, dalyvaujančių TŪM, viešųjų pirkimų planai, pagal investicinio plano reikalavimus Plano infrastruktūros gerinimo bei įrangos ir priemonių įsigijimo veiklų įgyvendinimui pradėtos rengti pirkimų specifikacijos ir vykdomi viešieji pirkimai. 2023 m. įrengta Mokytojų diskusijų, komandinio darbo, susitikimų su tėvais, partneriais, savivaldos institucijų erdvė Žiežmarių gimnazijoje, pastatytas lauko kupolas Vaclovo Giržado progimnazijoje, pradėtas daugiafunkcės salės Rumšiškių A. Baranausko gimnazijoje bei maisto technologijos kabineto įrengimas Algirdo Brazausko gimnazijoje. Parengtos ir su Kaišiadorių rajono savivaldybės administracijos Švietimo, kultūros ir sporto skyriumi suderintos Atvirų pamokų / veiklų organizavimo rekomendacijos (Kaišiadorių rajono savivaldybės administracijos Švietimo, kultūros ir sporto skyriaus vedėjo 2023 m. lapkričio 15 d. įsakymas Nr. DS-ŠV-302), parengtas Kvalifikacijos tobulinimo planas TŪM projekto laikotarpiui, pradėti / įvyko kultūrinio ugdymo srities, lyderystės veikiant mokymai pedagoginei bendruomenei Lietuvoje ir viena stažuotė užsienyje.

Iš 68 Plano veiklų 2023 m. įvykdytos / pradėtos vykdyti 34 (50 proc.):

* Algirdo Brazausko gimnazija – 11 (55 proc.);
* Rumšiškių A. Baranausko gimnazija – 8 (40 proc.);
* Žiežmarių gimnazija – 5 (33 proc.);
* Vaclovo Giržado progimnazija – 10 (52 proc.).

Pagal TŪM lėšų detalizavimo planą visam projekto laikotarpiui 2023 m. birželio – gruodžio mėn. iš mokykloms Plane numatytų projekto lėšų pirkimų sutartimis sudaryti sandoriai infrastruktūrai gerinti bei įrangai ir priemonėms įsigyti:

* Algirdo Brazausko gimnazijoje – už 13,7 proc. bei 5,8 proc.;
* Rumšiškių A. Baranausko gimnazijoje – už 52,2 proc. bei 11 proc.;
* Žiežmarių gimnazijoje – už 6,5 proc. bei 3,7 proc.;
* Vaclovo Giržado progimnazijoje – už 20 proc. bei 26 proc.

Kaišiadorių rajono savivaldybės Plano tikslų įgyvendinimas vertinamas pagal Plane patvirtintų rodiklių pasiektas tarpines reikšmes. 2023 m. pabaigoje buvo vykdoma pirmoji rodiklių kaitos stebėsena.

Privalomieji rodikliai

|  |  |  |  |
| --- | --- | --- | --- |
| **Rodiklis** | **Pradinė reikšmė** | **Tarpinė reikšmė** | **Siekiama reikšmė įgyvendinus PP** |
| Pagrindinio ugdymo pasiekimų patikrinimo metu bent pagrindinį lietuvių kalbos mokymosi pasiekimų lygį pasiekusių mokinių dalis (proc.): | 2021-2022 m. m**.** | 2022-2023 m. m. | **52,03** |
| pagrindinio ugdymo pasiekimų lygį pasiekusių mokinių dalis, kai skaičiuojama 6–10 balų | 71,58 | 79,17 |
| pagrindinio ugdymo pasiekimų lygį pasiekusių mokinių dalis, kai skaičiuojama 7–10 balų | 51,03 | 58,33 |
| Pagrindinio ugdymo pasiekimų patikrinimo metu bent pagrindinį matematikos mokymosi pasiekimų lygį pasiekusių mokinių dalis (proc.) | 2021-2022 m. m. | 2022-2023 m. m. | **13,80** |
| pagrindinio ugdymo pasiekimų lygį pasiekusių mokinių dalis, kai skaičiuojama 6–10 balų | 22,84 | 40,34 |
| pagrindinio ugdymo pasiekimų lygį pasiekusių mokinių dalis, kai skaičiuojama 7–10 balų | 12,80 | 23,53 |
| Bendrojo ugdymo mokyklų 1–8 klasių komplektų, kurie yra jungtiniai, dalis (proc.) | 3,67 (2020-2021 m.m.)2,78 (2021-2022 m.m.) | 1,85 | **2,75** |
| Vienai sąlyginei mokytojo pareigybei tenkančių mokinių skaičius bendrojo ugdymo mokyklose | 11,40 (2020-2021 m.m.)11,36 (2021-2022 m.m.) | 11,59 | **12,00** |

**IŠVADA.** *Vykdant Plano privalomųjų rodiklių įgyvendinimo stebėseną, nustatyta, kad tarpinės reikšmės pasiektos ir ženkliai viršija siekiamą reikšmę visų rodiklių* ***(pažanga)****, išskyrus vienai sąlyginei mokytojo pareigybei tenkančių mokinių skaičiaus bendrojo ugdymo mokyklose, nors šis rodiklis didėja* ***(teigiamas aspektas),*** *tačiau nesiekia reikiamos reikšmės* ***(neigiamas aspektas)****. Atkreiptinas dėmesys, kad šis rodiklis yra skaičiuojamas vadovaujantis ,,Tūkstantmečio mokyklos“ programos tvarkos aprašu, nes ŠVIS šio rodiklio reikšmė yra didesnė: 13,06.*

Pasirenkamieji rodikliai

|  |  |  |  |
| --- | --- | --- | --- |
| **Rodiklis** | **Pradinė reikšmė** | **Tarpinė reikšmė** | **Siekiama reikšmė įgyvendinus PP** |
| Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, dalis (proc.) | 19,47 (2020-2021 m. m.)20,07 (2021-2022 m. m.) | 19,15 | 20,11 |
| Tris ir daugiau valstybinių brandos egzaminų išlaikiusių abiturientų dalis (proc.) | 49,61 (2020-2021 m. m.)51,00 (2021-2022 m .m.) | 50,57 | 51,2 |
| Neformaliojo švietimo veikloje dalyvaujančių mokinių dalis (proc.) | 53,06 (2020-2021 m. m.)67,88 (2021-2022 m. m.) | 56,73 | 67,90 |

**IŠVADA.** *Vykdant Plano pasirenkamųjų rodiklių įgyvendinimo stebėseną, nustatyta, kad nei vieno rodiklio tarpinės reikšmės nepasiektos* ***(neigiamas aspektas****). Analizuojant specialiųjų ugdymosi poreikių mokinių, besimokančių integruotai bendrosios paskirties mokyklose mažėjimo priežastis, tikėtina, kad rodiklio mažėjimo reikšmei turi įtakos du aspektai: pirma, savivaldybėje stebimas specialiųjų ugdymosi poreikių mokinių mažėjimas, nes trejų metų laikotarpyje spec. ugdymosi poreikių mokinių sumažėjo nuo 696 iki 664, antra – Kaišiadorių šv. Faustinos ugdymo centro teikiamos paslaugos yra kokybiškos ir tenkina daugumos tėvų poreikius. Tris ir daugiau valstybinių brandos egzaminų išlaikiusiųjų dalis sumažėjo, todėl būtina siekti vidurinio ugdymo programos įgyvendinimo kokybės, padėti mokiniams tikslingai rinktis VBE. Neformaliojo švietimo veikloje dalyvaujančių mokinių dalies mažėjimas siejamas su mokyklų atsakingų asmenų neatsakingu duomenų suvedimu į Mokinių registrą, todėl mokyklų vadovai buvo perspėti apie šią problemą.*

Papildomi savivaldybės rodikliai

|  |  |  |  |
| --- | --- | --- | --- |
| **Rodiklis** | **Pradinė reikšmė** | **Tarpinė reikšmė** | **Siekiama reikšmė įgyvendinus PP** |
| Tinklaveika grįstų parengtų ir įgyvendintų ilgalaikių kultūrinio ugdymo projektų/programų, stiprinančių mokytojų ir mokinių kompetencijas ir kultūrinio ugdymo tradicijas, skaičius | 0 | 0 | 4,00 |
| Vadovų, mokytojų ir švietimo pagalbos specialistų, dalyvaujančių lyderystės mokymuose, dalis (proc.) | 33 | 0 | 50,00 |
| Mokymuose dalyvavusių mokytojų, diegiančių universalaus dizaino principus, dalis (proc.) | 0 | 0 | 30,00 |
| NMPP (matematikos, skaitymo) 4 kl. mokinių rezultato procentais vidurkis (proc.) | Matematika (2022 m.) – 55,4Skaitymas (2022 m.) – 51,7 | 5354,7 | Matematika – 56,0Skaitymas – 53,0 |
| NMPP (matematikos, skaitymo) 8 kl. mokinių rezultato procentais vidurkis (proc.)  | Matematika (2022 m.) – 35,0Skaitymas (2022 m.) – 66,0 | 43,565,2 | Matematika – 36,0Skaitymas – 67,0 |
| STEAM mokslų (matematikos, chemijos, fizikos) mokinių, išlaikiusių valstybinius brandos egzaminus, vidutinio balo vidurkis (balais) | Matematika (2021 m.) – 28,1Chemija (2021 m.) – 46,2Fizika (2021 m.) – 31,2 | 41,046,368,9 | Matematika – 29,0Chemija – 47,0Fizika – 32,0 |

**IŠVADA.** *Vykdant Plano papildomų savivaldybės rodiklių įgyvendinimo stebėseną, nustatyta, kad tarpinės reikšmės pasiektos 4 kl. skaitymo, 8 kl. matematikos, STEAM mokslų (matematikos ir fizikos)* ***(pažanga****). Atkreiptinas dėmesys, kad STEAM mokslų (chemijos) siekiama reikšmė nepasiekta, bet stebimas nežymus rodiklio didėjimas* ***(teigiamas aspektas),*** *tačiau* *būtina stiprinti 4 kl. mokinių matematikos bei 8 kl. mokinių skaitymo gebėjimus, nes rodiklių reikšmės mažesnės, nei pradinės* ***(neigiamas aspektas).***

**Pradinis ugdymas**

Pradinio ugdymo (1–4) klasių, 2023-09-01 duomenimis, yra 63, lyginant su praėjusiais mokslo metais, 2 klasėmis (65) mažiau. Kaišiadorių rajono savivaldybėje pagal pradinio ugdymo programą mokosi 1069 mokinai, lyginant su praėjusiais metais – 7 (1062) mokiniais daugiau.

1. pav. Kaišiadorių rajono savivaldybės bendrojo ugdymo mokyklų pirmos klasės mokinių kaita.

2022–2023 m. m. pabaigoje pradinį išsilavinimą įgijo 99,6 proc. mokinių, lyginant su praėjusiais metais – 0,4 proc. (99,2 proc.) mažiau. Pradinio ugdymo programoje (1–4 klasėse) kursą kartoti palikta 10 mokinių, tai sudaro 1 proc. bendro pagrindinio ugdymo programoje besimokančių mokinių skaičiaus. 2022–2023 m. m. buvo vykdomas 4 klasių mokinių Nacionalinis mokinių pasiekimų patikrinimas (toliau – NMPP). 4 klasės mokinių rezultato procentais vidurkis:

|  |  |
| --- | --- |
| Dalykas |  Rezultato procentais vidurkis |
| Savivaldybės | Šalies  | Skirtumas |
| Matematika | 53 | 61,9 | -8,9 |
| Skaitymas | 54,7 | 62,3 | -7,6 |

Duomenis rodo, kad 4 kl. mokinių rezultato procentinis vidurkis ženkliai žemesnis už šalies, todėl būtina stiprinti mokinių tiek matematikos, tiek skaitymo gebėjimus.

Analizuojant NMPP rezultatus pagal pasiekimo lygius, Kaišiadorių rajono savivaldybės 4 kl. mokinių rezultatai:

|  |  |
| --- | --- |
| Dalykas |  NMPP pasiekimų lygis (proc.) |
| Nepasiektas patenkinamas | Patenkinamas  | Pagrindinis  | Aukštesnysis |
| Matematika | 2,6 | 25,7 | 63,5 | 8,3 |
| Skaitymas | 3,4 | 30,3 | 62,6 | 3,8 |

**Pagrindinis ugdymas**

2022–2023 m. m. NMPP buvo vykdomas 8 klasėse. 8 klasės mokinių rezultato procentais vidurkis:

|  |  |
| --- | --- |
| Dalykas | Rezultato procentais vidurkis |
| Savivaldybės | Šalies  | Skirtumas |
| Matematika | 43,5 | 48,7 | -5,2 |
| Skaitymas | 65,2 | 67,6 | -2,4 |

Analizuojant NMPP rezultatus pagal pasiekimo lygius, Kaišiadorių rajono savivaldybės 8 kl. mokinių rezultatai:

|  |  |
| --- | --- |
| Dalykas |  NMPP pasiekimų lygis (proc.) |
| Nepasiektas patenkinamas | Patenkinamas  | Pagrindinis  | Aukštesnysis |
| Matematika | 11,9 | 59,4 | 26,6 | 2 |
| Skaitymas | 1,2 | 27 | 64,8 | 7 |

2022–2023 m. m. vyko Pagrindinio ugdymo pasiekimų patikrinimas (toliau – PUPP). Apibendrinti Kaišiadorių rajono savivaldybės mokinių PUPP surinktų taškų procentais vidurkis:

|  |  |
| --- | --- |
| Dalykas | Surinktų taškų procentais vidurkis |
| Savivaldybės | Šalies  | Skirtumas |
| Lietuvių kalba ir literatūra | 59,3 | 58,3 | +1 |
| Matematika | 45,7 | 48,7 | -3 |

 Apibendrinant NMPP ir PUPP rezultatus, darytina išvada, kad matematikos (4, 8, 10 kl.) rezultatai yra ženkliai žemesni negu šalies ***(neigiamas aspektas).*** Skaitymo gebėjimų (4, 8 kl.) rezultatai yra žemesni už šalies ***(neigiamas aspektas),*** išskyrus PUPP lietuvių kalbos ir literatūros surinktų taškų procentais vidurkį, kuris yra 1 dalimi didesnis už šalies. Atkreiptinas dėmesys, kad situacija nesikeičia dvejus metus iš eilės. *Darytina išvada, kad būtina stiprinti matematikos ir skaitymo gebėjimų mokymą tiek pradiniame, tiek pagrindiniame ugdyme.*

Kaišiadorių rajono savivaldybės bendrojo ugdymo mokyklose pagrindinį išsilavinimą įgijusiųjų dalis:

|  |  |  |  |
| --- | --- | --- | --- |
|  | 2020–2021 m. m. | 2021–2022 m. m. | 2022–2023 m. m. |
| Įgijo pagrindinį išsilavinimą %  | 91 | 87,3 | 80,2 |

Pagrindinio ugdymo programoje mokėsi 1699 mokinių, kursą kartoti palikta 14 mokinių, tai sudaro 0,9 proc. bendro pagrindinio ugdymo programoje besimokančių mokinių skaičiaus.

**Vidurinis ugdymas**

2022–2023 mokslo metais pagal vidurinio ugdymo programą (11–12 klasėse) mokosi 601 mokiniai, iš jų 12 klasėse – 381 mokinys.

2022–2023 mokslo metų pabaigoje brandos atestatus turėjo gauti 291 mokinys, iš jų brandos atestatus gavo 194 mokinių, o 97 mokiniai gavo mokymosi pasiekimų pažymėjimus ir neįgijo vidurinio ugdymo išsilavinimo. Tokiam dideliam negavusių brandos atestatų skaičiui įtakos turi Suaugusiųjų mokyklos mokiniai, nes vien 2022–2023 m. m. pabaigoje 90 mokiniai iš 97, gavusių mokymosi pasiekimo pažymėjimus, t. y., neįgijusių vidurinio išsilavinimo, yra Suaugusiųjų mokyklos Pravieniškių skyriaus mokiniai.

 Kaišiadorių rajono savivaldybės bendrojo ugdymo mokyklose vidurinį išsilavinimą įgijusiųjų dalis:

|  |  |  |  |
| --- | --- | --- | --- |
|  | 2020–2021 m. m | 2021–2022 m. m. | 2022–2023 m. m.  |
| Įgijo vidurinį išsilavinimą %  | 68 | 69,2 | 67 |

 **2023 m. valstybinių brandos egzaminų geriausią įvertinimą (100) gavo 11 mokinių.**

Kaišiadorių r. Rumšiškių Antano Baranausko gimnazijoje gauti 2 šimtukai (lietuvių k ir literatūra k – 3).

Kaišiadorių Algirdo Brazausko gimnazijoje gauti 8 šimtukų (anglų k. – 3, informacinės technologijos – 2, lietuvių k. – 1, rusų k. – 1, matematika – 1).

3 pav. Mokinių, gavusių 100 balų įvertinimą pokytis (vnt.)

Lyginamoji trejų metų valstybinių brandos egzaminų išlaikymo analizė (proc.):

|  |  |  |  |
| --- | --- | --- | --- |
|   | 2021 m. | 2022 m. | 2023 m. |
| Kan-di-datų sk. | Išlai-kiusiųjų proc. | Neiš-laikiu-siųjų proc. | Kan-didatų sk. | Išlai-kiu-siųjų proc. | Neiš-laikiu-siųjų proc. | Kan-didatų sk. | Išlai-kiusiųjų proc. | Neišlai-kiusiųjų proc. |
| Lietuvių k. ir literatūra | 148 | 89,86 | 10,14 | 150 | 94 | 6 | 140 | 97,14 | 2,86 |
| Anglų k. | 144 | 97,2 | 2,8 | 141 | 94,33 | 5,67 | 89 | 93,1 | 6,9 |
| Rusų k. | 4 | 100 | 0 | 15 | 100 | 0 | 2 | 100 | 0 |
| Matematika  | 127 | 82,68 | 17,32 | 116 | 58,62 | 41,38 | 116 | 93,1 | 6,9 |
| Informacinės technologijos | 21 | 95,24 | 4,76 | 19 | 100 | 0 | 22 | 100 | 0 |
| Biologija | 62 | 100 | 0 | 62 | 96,77 | 3,23 | 59 | 98,31 | 1,69 |
| Chemija | 14 | 85,71 | 14,29 | 10 | 100 | 0 | 11 | 90,91 | 9,09 |
| Fizika | 6 | 83,33 | 16,67 | 8 | 100 | 0 | 12 | 100 | 0 |
| Istorija | 81 | 98,77 | 1,23 | 83 | 98,8 | 1,2 | 74 | 98,65 | 1,35 |
| Geografija | 36 | 100 | 0 | 44 | 100 | 0 | 49 | 100 | 0 |

Trejų metų analizės duomenys rodo, kad mokinių pasirinktų ir išlaikytų egzaminų santykis

 gerėja arba išlieka geras šių valstybinių brandos egzaminų: informacinių technologijų, biologijos, geografijos, fizikos, matematikos, rusų k., lietuvių k. ir literatūros.

Kaišiadorių rajono savivaldybės mokyklų ir šalies mokyklų valstybinių brandos egzaminų įvertinimo vidurkių palyginimas:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   | Lietuvių k. irliteratūra | Matematika | Anglų k. | Biologija | Chemija | Fizika | Istorija | Geografija | Rusų k. | Informacinės technologijos |
| *Kaišiadorių r. sav. mokyklų vidurkis 2023 m.* | **56,13** | **41,47** | 59,54 | **52,93** | **58,55** | **68,5** | **42,58** | **53,08** | **97,5** | **44,91** |
| Šalies mokyklų vidurkis 2023 m. | 49,02 | 37,35 | 63,47 | 49,14 | 49,73 | 47,47 | 41,54 | 47,18 | 74,34 | 40,26 |

Pagal lentelėje pateiktus duomenis matyti, kad visų mokomųjų dalykų, išskyrus užsienio k. (anglų) brandos egzaminų vidurkiai didesni už šalies. Atkreiptinas dėmesys, kad informacinių technologijų egzamino rezultatai ženkliai didesni už šalies ir lenkia šalies rezultatus jau keletą metų iš eilės***)*** bei matematikos rezultatas didesnis negu šalies***(teigiamas aspektas)***, kai trejus metus iš eilės buvo mažesnis.

**IŠVADA***. Savivaldybė siekdama užtikrinti švietimo paslaugų kokybę ir prieinamumą, padeda mokykloms tinkamai pasirengti atnaujinto ugdymo turinio bei įtraukiojo ugdymo diegimui; skatina mokyklų dalyvavimą projekte ,,Kokybės krepšelis“, prisidėdama 15 proc. lėšų iš savivaldybės biudžeto; dalyvauja ,,Tūkstantmečio mokyklų“ programoje, organizuoja mokymus pedagoginiams darbuotojams pagal prioritetines savivaldybės švietimo veiklos sritis* ***(savivaldybės indėlis)****. Išanalizavus pradinio, pagrindinio ir vidurinio ugdymo mokinių mokymosi pasiekimų rezultatus, darytina išvada, kad būtina stiprinti mokinių matematinius gebėjimus, ypač pradinio ir pagrindinio ugdymo programose, taip pat plėtoti STEAM įgyvendinimą mokyklose, stiprinant materialinę bazę, steigiant laboratorijas, aprūpinant jas priemonėmis .*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_